
2018KO MAIATZAREN 28KO IRIZPENA, 2018/2019 DENBORALDIRAKO ARABAKO LURRALDE HISTORIKOAN IBAIETAKO ARRANTZAREN APROBETXAMENDUA ARAUTZEN DUEN ARAUDIA ALDATZEKO FORU AGINDUAREN PROIEKTUARI BURUZKOA, OTSAILAREN 1EKO 43/2017 FORU AGINDUAREN BIDEZ ONARTUTAKOA  
I. AURREKARIAK

1. Martxoaren 27an Nekazaritza zuzendariak irizpen eskaera igorri zion Arabako Foru Administrazioaren Aholku Batzordearen presidenteari, hain zuzen ere 2018/2019 denboraldirako Arabako Lurralde Historikoan ibaietako arrantzaren aprobetxamendua arautzen duen araudia aldatzeko Foru Aginduaren proiektuari buruzkoa, otsailaren 1eko 43/2017 Foru Aginduaren bidez onartutakoa; horrekin batera, xedapen orokorrak prestatzea arautzen duen araudian aurreikusitako txostenak eta dokumentazioa ere igorri zuen.

II. BATZORDEAREN ESKUMENA

Espainiako Konstituzioak 148. artikuluan aurreikusi zuenez, “Erkidego Autonomoek har ditzazketen konpetentziak alor honetakoak dira: (…) 11. Itsas bazterreko arrantza, itsaskikintza, arrainzaintza, ehiza eta ibai-arrantza”.

3/1979 Lege Organikoak, abenduaren 18koak, Euskal Herriaren Autonomia Estatutuarenak, 10.10 artikuluan azaldu zuenez, “Euskal Herriko Autonomia Erkidegoak bakarreko eskumena du honako gai hauetan:  … 10. Barne-uretako arrantza, itsaski-bilketa eta arrain-hazkuntza, ehiza eta ibai eta aintziretako arrantza”. 
27/1983 Legeak, azaroaren 25ekoak, Autonomia elkarte osorako erakundeen eta bertako kondaira lurraldeetako foruzko ihardutze erakundeen arteko harremanei buruzkoak, 7.b artikuluan ezarri zuenez, “Kondaira Lurraldeei dagokie Bateango Erakundeek emandako honako gai hauek osabideratu eta egipideratzea: (…) 3. Ur gozotako arrainez eta ehizaz baliatzeko jaurpideak”.

Abenduaren 13ko 42/2007 Legeak, natura ondare eta biodibertsitatearenak, zeina oinarrizkoa baita haren 1. artikuluaren eta bigarren azken xedapenaren arabera, hau ezartzen du 65. artikuluan: 
1. Ehizatu eta ur kontinentaletan arrantzatu ahal izango diren espezieak autonomia-erkidegoek zehazten dituztenak bakarrik izango dira, eta deklarazio horrek inola ere ezingo die eragin Babes Bereziko Espezieen Zerrendan sartutako espezieei edo Europar Batasunak debekatutakoei.

2. Nolanahi ere, ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia-erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat.

Lurralde historikoei dagokienez, apirilaren 15eko 1/2014 Legegintzako Dekretuak, Euskal Autonomia Erkidegoko natura kontserbatzeko legearen testu bategina onesten duenak, 66. artikuluan xedatzen duenez, “foru-organo eskudunek Euskal Autonomia Erkidegoko Administrazio Orokorrean natura-baliabideen antolamenduan eta naturaren kontserbazioan eskumena duen sailarekin elkar hartuta, bakoitzak bere lurralde-eremurako, arrantza-aprobetxamenduen araudia onartuko dute urtero. Jarduera horiek egin daitezkeen urak ezarriko dituzte, bai eta espezie bakoitzarentzako arrantza-garaia eta ur kontinentaletan arrantzatzeko modu eta metodoak ere”.

Azkenik, 630/2013 Errege Dekretuko 10.5 artikuluak, abuztuaren 2koak, espezie exotiko inbaditzaileen Espainiako katalogoa arautzen duenak (ingurumena zaintzeari buruzko oinarrizko legedi izaera, Konstituzioko 149.1.23.ª artikuluan ezarritakoarekin bat etorriz, Errege Dekretuaren beraren azken xedapenetako lehenengoan ageri da), azaldu zuenez, “Arrantza eta ehiza katalogoan jasotako espezieak kontrolatu, kudeatu eta desagerrarazteko metodo gisa aurreikusi ahalko dira, abenduaren 13ko  42/2007 Legea indarrean sartu aurretik sartutakoak, helburua ehiza eta arrantza arautzeko tresnetan ageri denean eta data horren aurretik espezie horiek okupatutako banaketa areatara mugatzen denean.”

Azaldutako guztia ikusita ondorioztatu da Lurralde Historikoak baduela ibaietako arrain aberastasunaren aprobetxamendu araubidearen arloan araudiak garatzeko eskumena.

Beste alde batetik, Arabako Foru Administrazioaren Aholku Batzordea sortu zuen Diputatuen Kontseiluaren martxoaren 30eko 40/1999 Foru Dekretuak 3.1.b artikuluan ezarri zuen Aholku Batzordeak nahitaezko irizpena eman beharko zuela Lurralde Historikoaren eskumen esklusiboak diren gaiak arautzeko foru arauak gauzatzean emandako araudi xedapenen proiektuetan, edo autonomia erkidegoko legeak garatzean, horien araudi garapena Lurralde Historikoaren eskumena denean. 

Horrenbestez, ondorioztatu behar da arlo honetan autonomia erkidegoko legeak araudiari dagokionez garatzeko eskumena Lurralde Historikoarena denez, Arabako Foru Aldundiak daukala araudi ahalmena eta, hortaz, Aholku Batzordeak irizpena ematea nahitaezkoa dela.

Hala ere, erregulatuko den gaiari dagokion eskumena azaltzen duten autonomia erkidegoko legeak proiektuaren zioen azalpenean agerraraztea gomendatzen da.

III ARAUDI GAIKUNTZA ETA ERAKUNDE ESKUMENA 
Apirilaren 15eko 1/2014 Legegintzako Dekretuak, Euskal Autonomia Erkidegoko natura kontserbatzeko legearen testu bategina onesten duenak, 66. artikuluan xedatzen duenez, “foru-organo eskudunek Euskal Autonomia Erkidegoko Administrazio Orokorrean natura-baliabideen antolamenduan eta naturaren kontserbazioan eskumena duen sailarekin elkar hartuta, bakoitzak bere lurralde-eremurako, arrantza-aprobetxamenduen araudia onartuko dute urtero. Jarduera horiek egin daitezkeen urak ezarriko dituzte, bai eta espezie bakoitzarentzako arrantza-garaia eta ur kontinentaletan arrantzatzeko modu eta metodoak ere”. 
LHLko 7.b.3 artikuluan soilik jaso da erakunde komunek emandakoa arauak garatu eta gauzatzea lurralde historikoei dagokiela, ur gozoetako arrainen aprobetxamendu araubidearen arloan, eta 8.2 artikuluaren arabera, araudia garatzeko ahalmena eta araudi ahala dagokie; ez da zehazten azken hori Aldundiko zein erakunderi dagokion. Horrez gain, arlo honetan ez da araudi garapeneko ahalmena erabili; araudi ahala zein erakunderi dagokion zehaztu zitekeen.
Proposamena izapidetzeari dagokionez, erakunde eskudunak prestatu du, Arabako Foru Aldundiko Nekazaritza Sailak alegia, Diputatuen Kontseiluaren 14/2016 Foru Dekretuan ezarritakoaren haritik, otsailaren 9koa, Nekazaritza Sailaren egitura organiko eta funtzionala onartu zuena (14.2.  art. Ehiza eta Arrantza Atala. “Atal horri eginkizun hauek dagozkio: (…) a) Ehiza eta arrantza debekatzeko agindu orokorrak aztertu eta proposatzea, baita horien arautegi osagarria ere”). 
Proiektua onartzeko erakunde eskumenari dagokionez, 52/1992 Foru Arauak, abenduaren 18koak, Arabako Foru Aldundiaren antolaketa, funtzionamendu eta lege erregimenari buruzkoak, Foru Gobernu Kontseiluari esleitu zion araudi ahala (3. eta 7.2 artikuluak eta hirugarren xedapen gehigarria), baina foru diputatuei ere eman zien, honako hau ezarriz: “Hona hemen foru diputatuei dagozkien eskurantzak: … 11.
Araudiak egiteko eta zigortzeko ahalmena erabiltzea, Aldundiko beste organoek haren sailaren gaietan eta berariazko trebakuntza duten gaietan dauzkaten aginpideen kaltetan gabe.”
Horrenbestez, ezin da ondorioztatu foru aginduaren maila egokia ez denik araudi ahala gauzatzeko.

IV. PROIEKTUA IZAPIDETZEAN JARRAITUTAKO PROZEDURA
1. Proiektua prestatzean oro har Foru Gobernu Kontseiluaren 29/2017 Foru Dekretuan ezarritako prozedura jarraitu dela, maiatzaren 23koa.

Proiektua ez da jaso Foru Gobernu Kontseiluaren abenduaren 29ko 815/2017 Erabakiaren bitartez onartutako 2018ko Urteko Araugintza Planean. Hala ere, 29/2017 FDko 4. artikuluko 2. idatz zaitan ezarritakoarekin bat etorriz, (“Organo eskudunak urteko araugintza planean ageri ez den araugintzako proposamenen bat aurkezten badu onartzeko, arau horren premia edo presa justifikatu beharko da izaera orokorreko xedapen hori egiteko prozedura abiarazten duen ebazpenean”), prozedura hasteko Foru Aginduan, proiektua Urteko Araugintza Planean jaso ez izana aipatu ez bada ere, erregulazio beharra justifikatu da.
V. PROIEKTUAREN DESKRIBAPENA

1. Foru Aginduaren proiektu honen helburua da Arabako Lurralde Historikoan ibaietako arrantzaren aprobetxamendua arautzen araudia onartzea 2018/2019 kanpainarako.

2. Testuak azalpen atal bat eta bi artikulu dauzka (batek araudia onartzen du, Foru Aginduaren eranskinera igorriz; besteak indarrean sartzea ezarri du eta 117/2018 Foru Agindua, martxoaren 9koa, indargabetzen du, 2017/2018 kanpainarako araudia ezarri zuen 43/2017 Agindua 2018/2019 kanpainarako luzatzea onartu zuena).

Aldi berean, foru aginduaren proiektuaren eranskinak 23 artikulu eta hiru eranskin ditu, eduki honekin:

1. artikuluak arrantza daitezkeen espezieak aipatu ditu.

2. artikuluan arrantza espezie exotiko inbaditzaileak kontrolatu, kudeatu eta desagerrarazteko metodo gisa ageri da.

3. artikuluan arrantzatzeko aldiak, egunak eta orduak ezarri dira.

4. artikuluan harrapaketak eta kopuruak arautu dira. 
 5. artikuluan arrantza daitezkeen espezien harrapaketen gutxieneko dimentsioak finkatu dira.

6. artikuluan 630/2013 Errege Dekretuari dagozkion neurri zehatzak ezarri dira, espezie exotiko inbaditzaileen Espainiako katalogoa arautu zuena, eranskineko I. eta II. eranskinera joz espezie exotiko inbaditzaile gisa jotakoei dagokienez eta kontrolatu eta desagerrarazteko zehaztutako zonei dagokienez, hurrenez hurren. 
7. artikuluan arrantza arteak eta elementu osagarriak arautu dira. 
8. artikuluan beitak eta amuak arautu dira.

9. artikuluan arrantza egiteko beharrezko dokumentazioa ezarri zen. 
10. artikuluak arrain fauna babestea arautu du. 
11. artikuluak amuarraina arrantzatzeko esparruak finkatu ditu, II. eta III. eranskinetara igorriz. 
12. artikuluan karramarroak kontrolatu eta deuseztatzeko zatiak ezarri ziren, II. eta IV. eranskinetara joz.

13. artikuluan kirol agertokia arautu da. 
14. artikuluan debekatutako ibai zatiak arautu ziren.

15. artikuluan amuarrain arrunta merkaturatzea debekatu da, baita espezie exotiko inbaditzaileak ere, lurralde historikoko uretan egindako harrapaketetan jasotakoak. 
16. artikuluan karramarroak kontrolatu eta deuseztatzeko eta amuarraina arrantzatzeko baimenak arautu dira.

17. artikuluan baimenak zozketa bidez banatzea arautu da.

18. artikuluan harrapaketa orriak arautu dira, esparruetan harrapatutako amuarrain arruntaren aleei eta kontrol eta deuseztatzeko ibai zatietan harrapatutako karramarro gorri eta karramarro seinaledunei dagokienez.

19. artikuluan ontzitik arrantza egitea arautu da.

20. artikuluan zebra muskuiluarekin loturiko berariazko neurriak arautu dira.

21. artikuluan ezinduentzako arrantza lekuak ezarri dira.

22. artikuluan Nekazaritza Sailak foru agindu honetan araututako edozein puntu aldatu edo garatzeko ahalmena duela aurreikusi da.

23. artikuluan ibai arrantza eta ehiza arloan arau hauste administratiboen eta zehapenen araudira jotzen da.

VI. PROIEKTUAREN EDUKIAREN ANALISIA

42/2007 Legeak, abenduaren 13koak, natura ondareari eta biodibertsitateari buruzkoak, ezarri zuenez “ehizatu eta ur kontinentaletan arrantzatu ahal izango diren espezieak autonomia-erkidegoek zehazten dituztenak bakarrik izango dira, eta deklarazio horrek inola ere ezingo die eragin Babes Bereziko Espezieen Zerrendan sartutako espezieei edo Europar Batasunak debekatutakoei”.

Bidenabar, gaineratu zuenez, “ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia-erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat”.

Apirilaren 15eko 1/2014 Legegintzako Dekretuak, Euskal Autonomia Erkidegoko natura kontserbatzeko legearen testu bategina onesten duenak, 66. artikuluan xedatzen duenez, “foru-organo eskudunek Euskal Autonomia Erkidegoko Administrazio Orokorrean natura-baliabideen antolamenduan eta naturaren kontserbazioan eskumena duen sailarekin elkar hartuta, bakoitzak bere lurralde-eremurako, arrantza-aprobetxamenduen araudia onartuko dute urtero. Jarduera horiek egin daitezkeen urak ezarriko dituzte, bai eta espezie bakoitzarentzako arrantza-garaia eta ur kontinentaletan arrantzatzeko modu eta metodoak ere”.

Bidenabar, 630/2013 Errege Dekretuko 10.5 artikuluarekin bat etorriz, abuztuaren 2koa, espezie exotiko inbaditzaileen Espainiako katalogoa arautzekoa, proiektuan espezie exotiko inbaditzaile gisa sailkatutako arrain eta krustazeo espezieak kontrolatu, kudeatu eta desagerrarazteko metodo gisa ageri da arrantza, 630/2013 Errege Dekretuan jasotakoak eta 42/2007 Legea indarrean sartu aurretik iritsi zirenak Arabako Lurralde Historikora. 

Aztertutako proiektua bat dator arrain aprobetxamenduak arautzeko lurralde historikoek urtero onartu behar duten araudiarekin, finkatu baitu jarduerak egin daitezkeen ur zatiak, espezie bakoitzerako data baliagarriak, ibaietan arrantza egiteko harrapaketa metodoak eta modalitateak. 
Aztertutako proposamenak ez dauka ibaietako arrantza araudiak babestutako ondasun juridikoarenak ez diren edo horretatik deskonektatuta dagoen bete beharreko arau edo betebeharrik. 

VII. ONDORIOAK
Lehenengoa: Arabako Foru Administrazioko Aholku Batzordeak irizpena eman behar du foru aginduaren proiektuari dagokionez.
Bigarrena: Foru aginduaren proiektuak ordenamendu juridikoa errespetatzen du.

